runetrust/blame-folketinget-dk huggingface dataset:
Peter Kofod (DF), 2025-09-09:
Altså, vi er jo forskellige partier i blå blok, fuldstændig ligesom I er forskellige partier ovre på venstrefløjen.
Jeg kunne da også spørge, når finansministeren kommer herop på talerstolen senere – eller da hr. Benny Engelbrecht var på talerstolen – om Socialdemokratiet er enige med Enhedslisten i, at skatterne skal stige så og så meget.
Så tror jeg da også, at man ville svare: Nåh, men vi er jo lidt forskellige partier, og vi ser lidt forskelligt på det.
Den forskel må der gerne være.
Men hvis man ser på de største topskattelettelser i mands minde, er det jo Socialdemokraterne, der har stået fadder til dem.
I har ikke bare gjort det én gang, men I har gjort det to gange.
Altså, I har gjort det to gange!
Hvis jeg var socialdemokrat, ville jeg nok flyve lidt lavt på den her.
Der sidder andre end mig i den her Folketingssal, der godt kan huske, hvordan der blev lavet skatteaftaler, hvornår de blev lavet, og hvor store skattelettelserne var for dem, der tjener mest i det her samfund.
Og helt ærligt er det jo okay.
Det er jo politik, og det er sådan, det er.
Men det er bare ikke vores politik, og jeg tror bare, der er rigtig mange vælgere, der heller ikke forbinder det med god socialdemokratisk politik.
Kris Jensen Skriver (S), 2025-09-09:
Tak for svaret.
Det er jo rigtigt, at et godt forsvar er et angreb, og så kan man jo altid snakke lidt udenom.
Jeg spurgte, om Dansk Folkeparti var enig med Liberal Alliance i, at der skal gives skattelettelser for 58 mia. kr. Jeg må forstå svaret i retning af et nej.
Kan ordføreren bekræfte det?
Charlotte Bagge Hansen (M), 2025-09-09:
Tak for ordet.
Først vil jeg sige tillykke med det nye ordførerskab.
Vi har jo en 3-årig historie sammen, og jeg glæder mig rigtig meget til at arbejde sammen, for det har vi gode erfaringer med, dig og mig.
Det var en rigtig god tale, og det vil jeg gerne kvittere for og også kvittere for, at der også bliver tappet ind i de ting, man synes er positive, og at det ikke kun er kritik.
Det er også sådan jeg kender ordføreren og også kender formanden for partiet, som jeg så nåede at arbejde lidt sammen med, inden hun blev formand.
Jeg glæder mig til samarbejdet.
Rosa Eriksen (M), 2025-09-09:
Tak, og jeg er enig med Socialdemokratiets fru Karin Gaardsted i, at ordføreren for Dansk Folkeparti virker lidt knotten i dag og har travlt med at tale om alt det, der er galt.
Jeg kunne godt tænke mig at spørge ordføreren, om ordføreren ikke er enig i, at det er rigtig godt, at vi i det her finanslovsforslag faktisk sætter prisen på ældremad ned, så der ikke er nogen, der skal betale mere end 50 kr. for at få deres ældremad.
Peter Kofod (DF), 2025-09-09:
Jeg er fuldstændig enig i, at nedslidning jo er et kæmpe problem.
Vi har jo meget konkret taget det sådan, at Socialdemokratiet er i gang med at opsige velfærdsforliget og de facto har sat det forlig fuldstændig ud af kraft.
Det synes vi egentlig at folk skal have svar på netop i respekt for, at det her er et meget, meget vigtigt spørgsmål for mange mennesker.
Lisbeth Bech-Nielsen (SF), 2025-09-09:
Det er helt fint; vi står jo gerne ved, at vi gerne vil tilgodese forskellige organisationer, når vi går til finanslovsforhandlinger.
Men jeg synes også, det er vigtigt at understrege, at oppositionen rundt om regeringspartierne fra højre til venstre siger, at det her helt ærligt ikke bare er noget, man kan slynge ud i æteren og sige, at nu vil vi aldrig mere tale om det.
Pension er det vigtigste spørgsmål for rigtig mange mennesker.
Rigtig mange mennesker kan ikke arbejde til den almindelige pensionsalder, bare som den er i dag.
Charlotte Bagge Hansen (M), 2025-09-09:
For det er jo selvfølgelig noget, regeringen mener, altså at vi er bagud med forskning i kvindesygdomme.
Så håber jeg, det hjælper lidt at sige, at det her faktisk skal forhandles ovre i forskningsreserven.
Så det var bare en serviceoplysning.
Trine Pertou Mach (EL), 2025-09-09:
Tak for serviceoplysningen, og det er jo fint, hvis der er en åbning et eller andet sted.
Altså, den forhandlingspulje, der følger med finansloven, er jo faktisk, må man konstatere, på godt jysk møj lille, i forhold til hvordan økonomien i øvrigt ser ud.
Det ærgerlige er jo bare, at regeringen ligesom har valgt at undlade at gøre noget af det, som vi brugte rigtig meget tid på at diskutere i foråret, og som havde stor politisk bevågenhed, og som har stor politisk bevågenhed, og at man i virkeligheden ikke har valgt at bringe det ind i finanslovsudspillet med det samme.
For det ville jo have understreget, at det, man politisk sagde var vigtigt, også var noget, man mente var vigtigt, når man så skulle lave finanslovsudspillet for næste år.
Men tak for serviceoplysningen.
Den takker jeg for.
Karin Gaardsted (S), 2025-09-09:
Det sidste var da i hvert fald en påstand.
Jeg vil gerne sige til ordføreren, at jeg godt kan forstå det der med, at man fremlægger en politik og nogle punkter osv.
Men ude i landet er der mange blå vælgere, som har brug for at få at vide, om de kan risikere at få hr. Morten Messerschmidt eller fru Inger Støjberg som statsminister, eller hvem der måtte være ovre på den fløj.
Det er der stor interesse for ude i befolkningen.
Hvor tæt skal vi på et valg, før der kan blive en afklaring?
Peter Kofod (DF), 2025-09-09:
Det ville da være dejligt med en af dem som statsminister, men sagen er jo, at det er fuldstændig misforstået, altså den situation, som Socialdemokraterne forsøger at line op.
Altså, i blå blok har vi travlt med at finde noget, vi kan være fælles om og gøre det konkret for danskerne og fortælle, hvad det her land kan forvente efter et valg, hvis vi får en borgerlig ledet regering.
Det er det, der er vores mål, altså at skabe en borgerlig regering, der gennemfører borgerlig politik.
Så kigger jeg ned på en flok socialdemokrater, og jeg ved faktisk ikke, hvad I vil sige ude på forsamlingshusmøderne, for det eneste, der er vigtigt for jer, er, at jeres store leder, fru Mette Frederiksen, kan fortsætte i Statsministeriet, men I kan ikke konkretisere, hvad det for noget politik, I går til valg på.
Det er da ret svagt.
Lisbeth Bech-Nielsen (SF), 2025-09-09:
Men i forhold til så at tage fat om nældens rod, altså når man går ned i supermarkedet og ser, at æg, oksekød, mælk og smør er blevet markant dyrere, hvor er det så, man sætter ind henne?
Det gør man ved at fjerne sukkerafgiften – men sukker er faldet med 18 pct. det seneste år.
Så den her regering tager faktisk ikke fat om nældens rod.
Det tror jeg så at vores to partier i hvert fald kan blive enige om.
Til gengæld ser vi næste år de skæveste skattelettelser i mands minde.
I nyere tid er der ikke blevet givet skævere i skattelettelser
end i 2026.
Det synes jeg også forsvinder lidt i fortællingen.
Og den tredje ting, der også forsvinder i fortællingen om den her finanslov, er jo spørgsmålet: Hvad vil regeringen på pensionsområdet?
Det tror jeg er det, som de fleste mennesker går allermest op i.
Peter Kofod (DF), 2025-09-09:
Hvis jeg må starte med det sidste, synes jeg egentlig, det er beskæmmende.
Det er jo Socialdemokratiet selv, der af frygt for spørgerens parti efter et europaparlamentsvalg, der gik galt – det kan man vel godt være ærlig om, altså at det ikke lige gik i Socialdemokratiets retning – sådan i panik opliver hele det her pensionsspørgsmål og gør det til et tema, hvorefter man så putter det hele ned i posen igen og siger: Nu må I lige afvente.
Der er så gået halvandet år, og vi er faktisk nogle partier, der gerne vil have svar på det her meget vigtige spørgsmål før et folketingsvalg
Altså, vi synes, danskerne skal have ro i maven og pensionsalderen, før Folketinget bliver opløst og vi potentielt står med et nyt folketing.
Danskerne er da nødt til at vide, hvor man har partierne henne i det her spørgsmål.
Der har vi meldt klart ind, og der vil jeg også gerne kvittere over for Socialistisk Folkeparti, i forhold til at I jo har været fuldstændig konkrete på, hvad det er, I ønsker.
Så må vi se, om mandaterne eller rettere Socialdemokratiet er til det efter et folketingsvalg.
Karin Gaardsted (S), 2025-09-09:
Tak for det.
Jeg synes, hr. Peter Kofod lyder en lille smule knotten i dag.
Der er ikke meget, der er godt, og der er heller ikke ret meget, der er godt nok.
Men jeg tænker, at hvis nu hr. Peter Kofods hede ønske om en ny regering skulle blive til virkelighed, hvem skal så være statsminister?
Benny Engelbrecht (S), 2025-09-09:
Det vil jeg egentlig gerne rose.
Vi ved nu fra de svar, der er kommet, at fru Inger Støjberg ikke kan komme i regering og afskaffe den grønne trepartsaftale, f.eks. klimaafgiften på landbruget.
Det er en positiv tilkendegivelse.
Det blev også sagt ret tydeligt.
De kan ikke stille med en statsministerkandidat.
Også tak for det klare svar, der kom til hr. Thorkild Holmboe-Hay omkring ukrainestøtten.
I det svar kunne jeg ikke undgå at bemærke, at der også kom en indikation af, at til trods for at Dansk Folkeparti jo er en del af den der Borgerligt fundament-pamflet, lød det også, som om hr. Ole Birk Olesen slet ikke forestillede sig, at Dansk Folkeparti skulle være en del af en borgerlig regering efter et valg.
Kunne hr. Ole Birk Olesen ikke lige uddybe det?
Sigurd Agersnap (SF), 2025-09-09:
Tak til ordføreren for talen og et gennemarbejdet spil på Nik & Jays sang »En dag tilbage«.
Jeg ved ikke, hvad Nik & Jay ville have syntes om det; jeg ved bare, at mit yndlings-Nik & Jay-citat er fra sangen »Kommer igen«, og jeg citerer: »I 2001 stemte jeg på Anders Fogh/men jeg ved bedre nu«.
Men vi skal ikke hænge os i, hvad Nik & Jay ville have syntes om forskellige politiske overbevisninger.
Det, jeg i stedet vil spørge til, er noget af det, som ikke er i finansloven, og som udløber med den her finanslov, nemlig de penge, der har været til ekstra pædagoger i sfo'erne, altså sociale normeringer på sfo-området.
Nu får vi jo en kortere skoledag og en længere dag i sfo, men vi får altså færre pædagoger i sfo'erne.
Er Moderaterne ikke bekymrede over det?
Charlotte Bagge Hansen (M), 2025-09-09:
Jeg synes, at vi har sat rigtig, rigtig mange penge af på det område.
Så ja, jeg er selvfølgelig bekymret.
Vi er nødt til at uddanne nogle flere pædagoger, og jeg håber da, at et lønløft til pædagogerne gør, at der vil komme flere ansøgninger til uddannelsen.
Sigurd Agersnap (SF), 2025-09-09:
Det, vi snakker om, er jo, at der kommer færre penge til pædagoger.
Altså, det er pædagoger, der allerede er ansat derude på sfo'erne i dag, som ikke kan være der i fremtiden.
Det handler jo ikke om uddannelse af nye; det handler om, at der er en bevilling, der udløber nu, og derfor er der færre penge til sfo'erne i fremtiden, selv om de har fået en længere dag, de skal dække ind.
Så jeg vil bare høre, om ikke det er noget, Moderaterne også sådan vil kigge lidt på i forbindelse med snakken om finansloven.
Er det ikke en udfordring for børnelivet, hvis der faktisk er en besparelse på de pædagoger, der allerede i dag er ansat i sfo'erne?
Charlotte Bagge Hansen (M), 2025-09-09:
Jeg ved, at vi i regeringen og med den aftale, der er blevet lavet med KL, har sendt historisk mange penge ud – flest penge i 15 år, ligesom vi gjorde sidste år.
Så jeg synes, at vi i regeringen har gjort et kæmpe, kæmpe stykke arbejde.
Kan vi give mere?
Jamen jeg er da spændt på at se, hvad SF kommer ind med til finanslovsforhandlingerne.
Det glæder jeg mig til.
Ole Birk Olesen (LA), 2025-09-09:
Den offentlige økonomi i Danmark er jo meget, meget sund, må man sige.
Der bliver opkrævet så mange skatter og afgifter i Danmark, at selv om vi også har et højt udgiftstryk, er der stadig væk overskud på de offentlige finanser, både nu og fremadrettet, strukturelt.
Det er jo et resultat af de reformer, man har vedtaget gennem årene, bl.a. den her tilbagetrækningsreform, som gør, at man løbende opjusterer folkepensionsalderen med danskernes middellevetid.
Hvordan har Moderaterne det egentlig med at sidde i en regering, hvor statsministeren sår tvivl om, om det her bidrag til den sunde offentlige økonomi skal fortsætte i fremtiden?
Vi kan ikke lave den slags finanslove, som vi laver for øjeblikket, hvis vi tager et opgør med den stigende folkepensionsalder.
Så hvordan har Moderaterne det med at sidde i den her regering?
Charlotte Bagge Hansen (M), 2025-09-09:
Jamen jeg har det rigtig fint med at sidde i den her regering.
Vi er tre forskellige partier med forskellige prioriteter og forskellige idéer.
Det synes jeg generelt at der er kommet rigtig meget god politik ud af, både nyskabende og nytænkende.
Og det håber jeg da at vi fortsat kan blive ved.
Ole Birk Olesen (LA), 2025-09-09:
Nu er der ikke så meget, der tyder på, at SVM vil få flertal i Folketinget efter et folketingsvalg.
SVM har jo sådan set aldrig rigtig haft det, ikke mens regeringen har eksisteret.
Der har altid været et flertal, som ikke ville stemme på SVM, mens den her regering har eksisteret.
Aktuelt er det kun en tredjedel af danskerne, der bakker de tre partier op.
Og hvad vil det gøre ved den sunde danske økonomi og pensionsalderen i Danmark, hvis Moderaterne gør det?
Charlotte Bagge Hansen (M), 2025-09-09:
For det første må jeg jo beklage og sige, at det desværre ikke er mig, der beslutter det alene.
Det, der er vigtigt for mig, er, at vi i de her 4 år, hvor jeg i hvert fald sidder her, får gennemført så meget moderat politik som muligt.
Jeg håber da også, at de vælgere, der ikke har fået øje på det endnu, får øje på, hvor mange reformer og hvor meget god politik den her regering med tre forskellige partier har præsteret.
Per Larsen (KF), 2025-09-09:
Tak for talen.
Jeg tænker lidt på, at pengene jo vælter ind i statskassen i så store summer, at vi næsten ikke kan forestille os det.
Har Moderaterne ikke gjort sig nogen tanker om, hvordan man kunne gøre det billigere at være dansker ved simpelt hen at føre nogle flere penge tilbage til borgerne, som jo rent faktisk har bidraget helt exceptionelt for meget i både 2024 og 2023?
Charlotte Bagge Hansen (M), 2025-09-09:
Jeg tror, at Konservative og jeg her tænker lidt forskelligt rent politisk.
Den form for politik er jeg ikke tilhænger af.
Jeg er tilhænger af en langsigtet økonomisk og ansvarlig politik.
Samtidig laver vi et finanslovsforslag, der fører mange penge tilbage til danskerne.
Når vi kommer over på den anden side af årsskiftet, er der 3,3 millioner danskere, der får flere penge mellem hænderne i skattebesparelser.
Så nej, jeg vil ikke, som Konservative insinuerer, sende alle pengene ud nu for så at skulle til at stramme en hel masse skruer bagefter, fordi vi har fyret hele dynen af og vi skal betale til forsvar, et stigende antal ældre og alt muligt.
Så nej, der er vi absolut ikke enige.
Per Larsen (KF), 2025-09-09:
Faktum er jo bare, at ifølge Danmarks Statistik var der et overskud på 133 mia. kr. sidste år, og så fører regeringen så 9 mia. kr. tilbage til borgerne.
Men ordføreren talte om arveafgiften, og vi har det sådan i Det Konservative Folkeparti, at vi gerne vil undgå dobbeltbeskatning, og nu nævnte ordføreren selv arveafgiften som et af de steder, hvor man måske godt kunne kigge på det.
Men de 110 mio. kr., som tillægsboafgiften bliver reduceret med, batter jo ingenting.
Vil Moderaterne garantere, at de sørger for, at vi kommer af med den der arveafgift på sigt?
Charlotte Bagge Hansen (M), 2025-09-09:
Uha, det var godt nok rigtig mange ting på en gang, men lad mig starte fra starten.
I forhold til EU synes jeg da, at det er utrolig optimistisk, hvis hr. Dennis Flydtkjær tror, at Danmark ville kunne præstere både konkurrencemæssigt og overlevelsesmæssigt i verden uden at være en del af EU.
Hvordan tror hr. Dennis Flydtkjær at konkurrencen ville være?
Tror han, at de danske virksomheder ville kunne klare sig godt, hvis de ikke var en del af EU?
Det gør han måske.
Så er der udviklingsbistand.
Der tænker jeg i forhold til f.eks. Putin, at jeg da ville være så ked af ikke at kunne sende penge ned til Afrika, vel vidende at Putin pumper penge ind og styrer utrolig meget dernede allerede nu.
Dennis Flydtkjær (DD), 2025-09-09:
Kultur har sikkert en indvirkning på borgernes liv, men hvorfor skal området konstant have flere penge, når der er mange andre presserende problemer?
Man kan jo også bare kigge på udviklingsbistanden, som er steget med 5 mia. kr., siden Moderaterne kom i regering, og EU-bidraget skal stige med 4 mia. kr.
Bare de to tiltag er 9 mia. kr., som man så prioriterer ud af landet.
Hvordan kan det være, at man ikke tænker, at det skal være danske ting, der skal prioriteres?
Nu har man rigtigt nok sagt, at folk skal slippe billigere i forhold til mad, hvis man er ældre og bor derhjemme.
Men hvis man er ældre og bor på et plejehjem, skal man ikke slippe billigere.
Jeg tænker da, at det er lige svært at få enderne til at nå sammen, om man er pensionist på et plejehjem, eller man bor derhjemme.
Men man har til gengæld fundet masser af penge til kulturen.
Det kan man godt.
Hvorfor kan man ikke finde pengene til et plejehjem?
Ole Birk Olesen (LA), 2025-09-09:
Nej, der er da masser af ting i Danmark, som er meget bedre end i Italien.
Men hvis jeg havde stået her og talt rigtig positivt om italiensk mad og vin, var der vel ingen, der ville sige til mig, at det kunne jeg ikke tillade mig at gøre, fordi de har et stort underskud på statsfinanserne.
Jeg synes bare, at den model for mange familier i Italien fungerer rigtig godt og, synes jeg også, bedre, end det nogle gange fungerer her i Danmark, nemlig at de ældre stadig væk er en del er familien, når de er blevet ældre, når de er blevet lidt skrøbelige, når de har brug for nogen til at passe på sig.
De har en funktion i forhold til børnebørnene, de deltager i middage, de går med ud i byen på restauranter, de fylder mere i familiens hverdag end herhjemme.
Det vil jeg gerne fremhæve, også selv om der også er meget i Italien, der ikke er så godt som i Danmark.
Mads Madsen Henriksen (S), 2025-09-09:
Men du synes ikke, der er en sammenhæng mellem, lad os bare sige det, som det er, at mange italienske kvinder ikke er en del af arbejdsmarkedet, og at de har de muligheder, mens vi i Danmark gør en stor dyd ud af, at alle bidrager og derefter kan kræve deres ret?
Jeg tror, at en stor del af den stærke danske økonomi er, at vi alle sammen bidrager, vi alle sammen går på arbejde, vi alle sammen har mulighed for at skabe os den frihed, som et arbejde og økonomisk indtjening giver.
Det er jo det, der er bagsiden af medaljen.
Jeg er da enig.
Jeg synes også, at et stærkt familiesammenhold, hvor vi tager vare på hinanden, kan være godt, men der er jo den anden side.
Så hvordan vil Liberal Alliance finansiere skattelettelser og en lavere beskæftigelsesgrad blandt befolkningen?
Ole Birk Olesen (LA), 2025-09-09:
Nu har jeg helt glemt, hvad det var, jeg skulle svare på i det spørgsmål.
Nå ja, nu har jeg den.
Derfor er jeg ikke helt enig i præmissen, der blev sat af den socialdemokratiske spørger.
Og jeg beklager, at jeg ikke lige kunne komme i gang.
Det har jeg bestemt ikke sagt noget som helst, som antydede.
Det må være noget, som er opstået i hr. Benny Engelbrechts hjerne helt selvstændigt.
Jeg tror, at alle fem blå partier vil kunne deltage i en blå regering efter næste valg.
Jeg siger blot, at når man indtræder i sådan en regering – det har vi også oplevet, da vi indtrådte i en regering – forpligter man sig ind i de aftaler og forlig, som andre regeringspartier er en del af.
Jeg tænker, at Socialdemokratiet også har oplevet det nogle gange.
Det vil sige, at hvis Dansk Folkeparti eller Danmarksdemokraterne eller Liberal Alliance træder ind i en regering og der er nogle af de andre regeringspartier, der er med i forlig og aftaler, som stadig væk har flertal i Folketinget, så bliver de en del af det.
Det er ikke sådan, at de regeringspartier, som er en del af de aftaler, skal træde ud af hensyn til de nye.
Det er blot det, jeg har sagt, og det udelukker bestemt ikke, at Dansk Folkeparti kan blive et regeringsparti.
Benny Engelbrecht (S), 2025-09-09:
Når hr. Ole Birk Olesen taler om fem, kan man jo godt være lidt i tvivl
Så nu spørger jeg bare for en god ordens skyld: Det betyder så, at hr. Ole Birk Olesen dermed også lægger op til, at hr. Lars Boje Mathiesen og Borgernes Parti er en del af en sådan regering.
Er det sådan, det skal forstås?
Ole Birk Olesen (LA), 2025-09-09:
Vi må jo se, om Borgernes Parti kommer i Folketinget og klarer spærregrænsen ved næste valg.
Jeg kan godt være ærgerlig over, at de ikke selv siger klart, at det kan de selvfølgelig ikke finde på at gøre.
Så det er det femte parti.
Dennis Flydtkjær (DD), 2025-09-09:
Det er jo altid godt at samarbejde, hvis der er noget at samarbejde om.
Det, jeg egentlig vil spørge til, er, hvordan Moderaterne kan stå på mål for det fråseri, der er med skatteborgernes penge på kulturområdet.
Det er jo typisk Moderaterne, der hele tiden sidder og presser nye ting ind.
Altså, stigningen er på 754 mio. kr., som man over en 2-årig periode har tilført Kulturministeriets område.
Det er jo f.eks. et kulturpas til arbejdsløse unge.
Sidste år var det 20 mio. kr., for at folk skulle gå mere i teateret.
Nu er det 60 mio. kr. til en scenekunstreform.
Der er Statens Kunstfonds Hædersydelse, altså en livslang ydelse til kunstnere.
Er der ikke nogen grænser for, hvor meget man vil pumpe i kulturområdet, når man samtidig kan se danskere, der ikke kan få enderne til at nå sammen, når de skal ud at købe dyre fødevarer?
Hvordan kommer man som moderat frem til, at det lige er kulturområdet, der skal have et boost af økonomien?
Altså, det er ting, som det jo er rart at have, men som ikke er nødvendige at have.
Hvordan kommer man frem til den prioritering, at det er kulturområdet, der år efter år skal løftes?
Charlotte Bagge Hansen (M), 2025-09-09:
Først vil jeg gerne sige, at jeg er utrolig stolt af det her finanslovsforslag, netop fordi det både tager højde for at give mere tilbage til danskerne og give dem et større rådighedsbeløb og at kunne gå ind at trykke på flere parametre.
Så kan der jo være nogle politiske uenigheder om, hvordan tingene skal fordeles.
Der står hr. Dennis Flydtkjær og jeg åbenbart ikke samme sted, idet jeg mener, at kulturlivet har en utrolig stor indvirkning på den enkeltes liv.
Per Larsen (KF), 2025-09-09:
Det er jo sådan, at vi arbejder med aftaler her i Folketinget.
Hvis det er sådan, at man ændrer på det, vil det jo være et nybrud.
Altså, når partier har lavet en aftale og der stadig væk er flertal for den, vil det være sådan, at man selvfølgelig holder ved den.
Den grønne trepart har vi aktier i, og den står vi ved.
Charlotte Bagge Hansen (M), 2025-09-09:
Moderaterne vil ikke garantere noget som helst, men jeg regner med, at det er en af de ting, der står på hr. Per Larsens papir, når han kommer ind til forhandlingerne inde i Finansministeriet.
Christina Olumeko (ALT), 2025-09-09:
Tak til ordføreren for talen.
Noget af det, vi i Alternativet er optaget af, er at skabe ro og fællesskaber, så færre brænder ud og færre brænder inde med ensomhed.
Det er jeg sikker på at ordføreren er enig med Alternativet i.
Når jeg kigger i finanslovsforslaget, kan det derfor undre mig, at man lægger op til en markant reduktion i driftsbevillingen til Frivilligrådet, som netop står for at skabe fællesskaber og er en national stemme for vores civilsamfund.
Vi skal jo investere i venskaber, vi skal investere i det, vi er fælles om.
Til gengæld er der et lyspunkt i finanslovsforslaget, som jeg antager er fra Moderaterne, nemlig pengene til et forsøg med borgerpligt.
Så mit spørgsmål til Moderaternes ordfører er simpelt hen, om man kan uddybe, hvad borgerpligten skal gå ud på, for der er ikke særlig meget i finanslovsforslaget om det.
Karin Gaardsted (S), 2025-09-09:
Så jeg vil gerne høre, hvem Det Konservative Folkeparti peger på som statsministerkandidat.
Per Larsen (KF), 2025-09-09:
Tak for det spørgsmål.
Det er jo sådan, at det er op til vælgerne at sammensætte det næste Folketing.
I den sammenhæng må vi jo, når nu stemmerne er blevet talt op, prøve at kigge på, hvad mulighederne er, hvordan tingene står, og hvad det er for en politik, vi kan blive enige om, og så må vi jo ud fra det pege på den, som kan gøre, at vi får mest mulig indflydelse i en forhåbentlig blå regering.